b'\n_START_ARTICLE_\nPanelia\n_START_PARAGRAPH_\nPanelia on Eurassa sijaitseva kyl\xc3\xa4, jossa on noin 1 500 asukasta. Se oli Eurakosken ohella toinen vuonna 2009 Euraan liitetyn Kiukaisten kunnan keskustaajamista. Paneliasta on matkaa Euran ja Harjavallan keskustaajamiin noin 15 kilometri\xc3\xa4._NEWLINE_Panelian historiallisesti merkitt\xc3\xa4vin osa on keskittynyt Eurajoen Paneliankosken ymp\xc3\xa4rist\xc3\xb6\xc3\xb6n. Tiiviisti rakennetun taajaman l\xc3\xa4pi kulkee yhdystie 2172. Kyl\xc3\xa4n l\xc3\xa4nsipuolella avautuu Saarenmaan laaja suonkuivatuksen seurauksena syntynyt viljelysaukea. Panelian merkitt\xc3\xa4vimipi\xc3\xa4 n\xc3\xa4ht\xc3\xa4vyyksi\xc3\xa4 ovat Pohjoismaiden suurimpiin pronssikautisiin r\xc3\xb6ykki\xc3\xb6hautoihin lukeutuva Kuninkaanhauta, vuonna 1909 valmistunut Panelian kirkko, 1800-luvun puoliv\xc3\xa4list\xc3\xa4 per\xc3\xa4isin oleva rivimylly sek\xc3\xa4 Paneliankosken voimalaitos. Vuonna 1908 valmistunut Panelian Osuusmeijeri toimii nyky\xc3\xa4\xc3\xa4n kotiseutumuseona._NEWLINE_Panelian kyl\xc3\xa4 kuuluu Museoviraston inventoimiin Valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin. Panelia on valittu Satakunnan vuoden kyl\xc3\xa4ksi vuosina 2006 ja 2017. Vuonna 2017 Panelia sijoittui toiseksi Maalla-lehden Suomi 100 -juhlavuoden kunniaksi j\xc3\xa4rjest\xc3\xa4m\xc3\xa4ss\xc3\xa4 Suomen ihanin kyl\xc3\xa4 -\xc3\xa4\xc3\xa4nestyksess\xc3\xa4.\n_START_SECTION_\nEsihistoria\n_START_PARAGRAPH_\nPanelian seutu on Satakunnan vanhinta ydinaluetta, jossa on asuttu jo 5\xc2\xa0000 vuoden ajan. Vanhimmat s\xc3\xa4ilyneet merkit ovat Kiukaisten kulttuurin ajoilta 2000\xe2\x80\x931200 eaa, jolloin seutu oli viel\xc3\xa4 merenrantaa. Pronssikaudella Panelian l\xc3\xa4nsipuolella nykyisen laajan peltoaukean paikalla lainehti muinainen Panelianlahti. Sen rannoille kehittyi kukoistava asutus, joka j\xc3\xa4tti j\xc3\xa4lkeens\xc3\xa4 toistasataa r\xc3\xb6ykki\xc3\xb6hautaa. Niist\xc3\xa4 suurin on Panelian Kuninkaanhauta. Maankohoamisen vuoksi rantaviiva siirtyi kauemmas, ja samalla Panelia autioitui noin 800\xe2\x80\x93500 eaa. Asukkaat seurasivat loittonevaa rannikkoa osan siirtyess\xc3\xa4 Euraan, jonne muodostui my\xc3\xb6hemmin yksi Suomen rikkaimmista rautakautisista asuinpaikoista.\n_START_SECTION_\nKeskiajalta nykyaikaan\n_START_PARAGRAPH_\nPanelia asutettiin uudelleen vajaat 2\xc2\xa0000 vuotta my\xc3\xb6hemmin 1200-luvulla. Vanhin asutus syntyi Eurajoen pohjoispuolelle Kyl\xc3\xa4nkosken rannalle. Panelian kantatilat muodostivat pienelle alueelle tiiviin ryhm\xc3\xa4kyl\xc3\xa4n, jossa 1500-luvun lopulla oli vajaat 20 tilaa, kunnes ryhm\xc3\xa4kyl\xc3\xa4 hajosi vuosina 1780\xe2\x80\x931789 suoritetun isojaon my\xc3\xb6t\xc3\xa4. Talojen hajaantumiseen vaikutti my\xc3\xb6s vuonna 1798 raivonnut suuri tulipalo, joka tuhosi kahdeksan taloa. Viimeiset kantatalot muuttivat pois Kyl\xc3\xa4nkosken alueelta 1900-luvun alussa, ja j\xc3\xa4ljell\xc3\xa4 on en\xc3\xa4\xc3\xa4 muutama vanhan ryhm\xc3\xa4kyl\xc3\xa4n ajalta per\xc3\xa4isin oleva rakennus. Nyky\xc3\xa4\xc3\xa4n alueella sijaitsevat muun muassa terveyskeskus ja pankin liikerakennus. _NEWLINE_Eurajoen etel\xc3\xa4puolisen Panelian muodostivat 1600\xe2\x80\x931700-luvuilla paikalle rakennetut sotilastorpat ja my\xc3\xb6hemmin muut itselliset torpat sek\xc3\xa4 m\xc3\xa4kituvat. Niiden asukkaat olivat l\xc3\xa4hinn\xc3\xa4 sotilaita ja k\xc3\xa4sity\xc3\xb6l\xc3\xa4isi\xc3\xa4. Vanhan kivisillan kupeeseen Maijalan m\xc3\xa4elle valmistui vuonna 1692 talonpoikien rakentama rukoushuone, joka tuhoutui jo 1714 ison vihan aikana. 1800-luvun puoliv\xc3\xa4liss\xc3\xa4 aloitettiin entisen Panelianlahden paikalla olleen suoalueen kuivatus ja raivaaminen pelloksi. Asukasluvun kasvaessa tontit olivat vuosisadan loppupuolella t\xc3\xa4ynn\xc3\xa4 asuin- ja navettarakennuksia sek\xc3\xa4 pieni\xc3\xa4 ulkorakennuksia, jolloin tiivist\xc3\xa4 kyl\xc3\xa4\xc3\xa4 ryhdyttiin kutsumaan Panelian kaupungiksi. Nimityst\xc3\xa4 k\xc3\xa4ytettiin my\xc3\xb6s virallisissa yhteyksiss\xc3\xa4 1900-luvun alussa, vaikka Panelialla ei ollutkaan kaupunkioikeuksia. Kyl\xc3\xa4\xc3\xa4n perustettiin talollisten muodostama valtuusto, joka laati \xe2\x80\x9dPanelian kaupungin hallintoj\xc3\xa4rjestyksen\xe2\x80\x9d. Se sis\xc3\xa4lsi muun muassa kirjallisia vuokrasopimuksia sek\xc3\xa4 tonttivuokria, ja hallintoj\xc3\xa4rjestyst\xc3\xa4 yritettiin tuloksetta saada hyv\xc3\xa4ksytyksi my\xc3\xb6s kuvern\xc3\xb6\xc3\xb6rinvirastossa._NEWLINE_Vuonna 1897 valmistuneen Rauman radan my\xc3\xb6t\xc3\xa4 Panelian rautatieaseman l\xc3\xa4heisyyteen pari kilometri\xc3\xa4 kyl\xc3\xa4n etel\xc3\xa4puolelle syntyi uusi taajama. Alueella oli muun muassa koulu, mylly, kauppoja ja pankkeja, sek\xc3\xa4 saha ja muuta teollisuutta. Asemanseutu alkoi kuitenkin autioitua 1970-luvulla, jolloin liikenn\xc3\xb6inti Panelian rautatieasemalle lakkautettiin. My\xc3\xb6s varsinaisen Panelian kyl\xc3\xa4n rakennuskanta on 1900-luvun puoliv\xc3\xa4list\xc3\xa4 l\xc3\xa4htien huomattavasti harventunut, mutta paikoin on edelleen n\xc3\xa4ht\xc3\xa4viss\xc3\xa4 vanhoja t\xc3\xa4yteen rakennettuja tontteja.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nKuninkaanhaudan ohella Panelian tunnetuimpia n\xc3\xa4ht\xc3\xa4vyyksi\xc3\xa4 ovat kirkko, osuusmeijeri, rivimylly ja Paneliankosken voimalaitos. Panelian kirkko rakennettiin rukoushuoneeksi vuonna 1909 ja laajennettiin kirkoksi 1950. Panelian kotiseutumuseo on toiminut jugendtyylisen osuusmeijerin tiloissa vuodesta 1999 l\xc3\xa4htien. Panelian rivimylly on koostuu nelj\xc3\xa4st\xc3\xa4 myllyst\xc3\xa4 ja on per\xc3\xa4isin 1850-luvulta. Rivimyllyn vieress\xc3\xa4 sijaitsevat vuonna 1832 valmistunut kivisilta, joka on Satakunnan vanhin, sek\xc3\xa4 1862 rakennettu Maijalan kivimakasiini. Paneliankosken voimalaitos on Paneliankoskessa sijaitseva pienvesivoimalaitos, joka otettiin k\xc3\xa4ytt\xc3\xb6\xc3\xb6n 1922. Vuonna 1932 valmistunut Panelian seurantalo sijaitsee kyl\xc3\xa4n etel\xc3\xa4puolella Haavossa ja 1906 rakennettu ty\xc3\xb6v\xc3\xa4entalo aivan Panelian keskustassa._NEWLINE_Panelian hautausmaalla on 1958 paljastettu Karjalaan j\xc3\xa4\xc3\xa4neiden vainajien muistomerkki. 1988 paljastettu sotaanl\xc3\xa4hd\xc3\xb6n muistokivi sijaitsee Panelian rautatieasemalla, ja suonraivaajien muistomerkki osuusmeijerin pihamaalla. Lis\xc3\xa4ksi kyl\xc3\xa4n pohjoispuolella sijaitsevalla Maijalankalliolla on sis\xc3\xa4llissodan aikaisen punakaartilaisten teloituspaikan muistokivi.\n_START_SECTION_\nPalvelut ja vapaa-aika\n_START_PARAGRAPH_\nPanelian kunnallisiin palveluihin kuuluvat alakoulu, kirjasto, terveysasema ja paloasema. Lis\xc3\xa4ksi kyl\xc3\xa4ss\xc3\xa4 on muun muassa apteekki, kauppa, kahvila ja pizzeria. L\xc3\xa4nsi-Suomen Osuuspankin konttori suljettiin vuonna 2017. Suurin ty\xc3\xb6llist\xc3\xa4j\xc3\xa4 on turvalasituotteita valmistava Jaakko-Tuote Oy, jonka lis\xc3\xa4ksi Paneliassa toimii muun muassa konepaja ja kiviveist\xc3\xa4m\xc3\xb6. Yhdistyksi\xc3\xa4 ovat muun muassa kotiseutuyhdistys, vapaapalokunta sek\xc3\xa4 urheiluseurat Panelian Toive ja Panelian Raikas. Paneliassa on my\xc3\xb6s 1999 valmistunut j\xc3\xa4\xc3\xa4halli sek\xc3\xa4 frisbeegolfrata.\n_START_SECTION_\nMuuta\n_START_PARAGRAPH_\nVuonna 1998 ilmestyi Simo ja Pekka Westerholmin toimittama murresanakirja Panelias paohataan t\xc3\xa4ll\xc3\xa4\xc3\xa4.'